Օրվա մեծ մասը ամսագիր նայելով, երազելով՝ անկողնում անցկացրեց: Անկողնու ծայրին ոտքերի սափրիչն էր դրած: Եթե մայրը տեսներ, ինչքան կջղայնանար: Քանի՞ անգամ էր ասել, որ մարմնի մազերը պետք է մեղրով հեռացնել: Սափրիչը տղամարդկանց համար է, իսկ մեղրը՝ կանանց: Սափրվելը տղամարդկանց համար միայնակ կատարվող գործողություն է, իսկ մեղրը՝ իգական խմբակային արարողության: Ամսվա մեջ երկու անգամ Քազանջըների կանայք հյուրասենյակում հավաքվելով՝ մեղր էին անում: Նախ մեղրը հալեցնում էին թույլ կրակի վրա: Այդ շաքարանման, թույլ հոտը: Հետո գորգին նստելով, շատախոսելով՝ տաք, կպչուն կտորները կպցնում էին ոտքերին: Սպասում էին մինչև սառչելը և այդ ընթացքում էլ էին մի քիչ զրուցում: Ի վերջո, մի տասն անգամ անում էին նույն գործողությունը՝ մաշկի վրա կարմիր հետքեր թողնելով: